“የሀገራችን ፖለቲካ ማንም ዘው ብሎ ከሚገባበት አካሄድ መውጣት ይኖርበታል” -አቶ አቡበከር ያሲን በሰመራ ዩኒቨርሲቲ የሕዝብና ዓለም አቀፍ ግንኙነት ዳይሬክተር
በጋዜጣው
ሪፖርተር አዲስ አበባ፦  “የሀገራችን ፖለቲካ ማንም ዘው ብሎ ከሚገባበት አካሄድ መውጣት እንደሚኖርበት በሰመራ ዩኒቨርሲቲ የሕዝብና ዓለም አቀፍ ግንኙነት ዳይሬክተር እና የማህበራዊ ሳይንስ መምህር የሆኑት አቶ አቡበከር ያሲን አስታወቁ። አሁን በሃገራችን እየታየ ያለው ምስቅልቅልም ፖለቲካና ፖለቲከኞች ባለመለያየታቸው እንደሆነም አመለከቱ። አቶ አቡበከር ያሲን በተለይ ከአዲስ ዘመን ጋር ባደረጉት ቃለ መጠይቅ እንደገለጹት፣ የአገራችን ፖለቲካ ማንም ሰው ዘው ብሎ ከሚገባበት አካሄድ መውጣት ይኖርበታል። የአገራችን ፖለቲካ በፖለቲከኞች ቅኝ ግዛት ስር ወድቋል የሚሉት አቶ አቡበከር፤ ፖለቲካ ራሱ ከፖለቲከኞች ነፃ ካልወጣ የሚፈለገውን ለውጥ ለማምጣት አዳጋች እንደሚሆን አመልክተዋል። ፖለቲካ ባልተገባ መንገድ ለግል ጥቅም ማበልፀጊያ እየዋለ ነው፣ይህ በሆነበት ሁኔታም የህዝብን ችግር መረዳትና ለችግሩ መፍትሔ ማምጣም አይቻልም ብለዋል። እንደ አቶ አቡበከር ገለጻ፣ እንደ ሃገር የፖለቲካን “ሀ – ሁ” የተረዳንበት መንገድ የተሳሳተ ነው። ፖለቲካ ህዝብን የምናገለግልበት፣ የህዝብ ጥቅም የሚከበርበት፣ እንዴት፣ መቼ እና በምን መንገድ እንደምናስተዳድር የምንማርበት የሙያ ዘርፍ ሆኖ እያለ ፖለቲከኞች ከሙያው ስነምግባር ውጪ ፖለቲካን የሀብት ማከማቻ እና የስልጣን ጥም መወጣጫ አድርገውታል። በሃገራችን እየታየ ያለው ምስቅልቅልም ፖለቲካና ፖለቲከኞች ባለመለያየታቸው የመጣ በመሆኑ ፖለቲካው ከፖለቲከኞች ነፃ ወጥቶ እንደ አንድ የሙያ ዘርፍ ብሎም እንደ ህዝብ ማስተዳደሪያ መሳርያነቱ ማወቅና መረዳት ይገባል ብለዋል። በአገራችን ያለው ለውጥ በርካታ ለውጦች የታዩበትና እንደ አገርም ብዙ ተስፋን ያጫረ ነው ያሉት አቶ አቡበከር፤ ሆኖም አሁንም በአንዳንድ አካባቢዎች ቡድንተኝነት፣ ጎሰኝነት፣ በኔት ወርክ መደራጀት እንደሚታይ ጠቁመዋል። በአፋር አካባቢ በህብረተሰቡ ውስጥ “አንበጣው ሄዷል፤ ነገር ግን እንቁላል ጥሎ ነው የሄደው” የሚል አስተሳሰብ አለ የሚሉት አቶ አቡበከር፣ ይህም የነበረውን የመሻሻል ዕድል የሚያመክን ነው ብለዋል። “እንደ አገር የመጣው ትልቅ ዕድል ነው። ይህን ዕድል ስልጣን ላይ ያለው መንግሥትም ሆነ ሌሎች የፖለቲካ ተዋናዮች የፖለቲካ ስልጣን ከመያዝ ባሻገር ሀገረ መንግሥቱን እና ብሄረ መንግሥቱን ለመገንባት ሊጠቀሙበትና የአገሪቱን ዕጣ ፋንታ መወሰን ላይ ሊያውሉት ይገባል” ብለዋል። ስልጣን ላይ የነበረው ቡድን መቐለ ሄዶ ከመሸገ በኋላ የለውጡ ጀልባ ተሳፋሪዎች ተረጋግተው እንዳይሳፈሩ ለውጡን የማይፈልጉት አካላት እዚህም እዚያም ቀዳዳ በመፍጠር ጀልባው እንዲሰጥም የራሳቸውን ጥረት መድረጋቸውንም አመልክተዋል። የፖለቲካ ኃይሎችም የአንድ ፓርቲ ስልጣን ከመያዝ ባሻገር ትልቁን ምስል ማየት ባለመቻላቸው ዛሬ እርስ በእርስ መገዳደል፣ መፈናቀልና የምናያቸው መቆራቆሶችና ችግሮች እንዲፈጠሩ ሆኗል ብለዋል። ይህም የሆነው ዕድል ሳይሰጥ ቀርቶ ሳይሆን ሰከን ብሎ በማሰብ ያለነው የት ነው፣ ወዴት እንሂድ? የተሻለች ኢትዮጵያን በጋራ እንዴት እንፍጠር በሚለው ላይ መሥራት ባለመቻሉ እንደሆነ ገልጸዋል። ኢትዮጵያ የምትገኝበት ቀጣና የአፍሪካ ቀንድ ለግጭት የተጋለጠ፣ የአካባቢ መራቆት ያለበት፣ ሰው ሠራሽና የተፈጥሮ አደጋዎች የበዙበት በመሆኑ የውስጥና የውጭ ፈተናዎች የበረከቱበት ነው ያሉት አቶ አቡበከር፤ ይህንን ከግምት ውስጥ በማስገባት የውስጥ አቅምን ማጠናከር እንደሚገባ አሳስበዋል። ከዚህም ባሻገር ኢትዮጵውያን አቅማችንን አጠናክረን በዓለም አቀፍ ፖለቲካ ሚናችን መጉላት አለብን፤ በተባበሩት መንግሥታት ድርጅት፣ በዓለም አቀፍ የገንዘብ ድርጅትና በመሳሰሉት ውስጥ የኢትዮጵያ ሚና ማደግ አለበት፤ በቀጣናውም ያለን ሚና እየጎላ መሄድ አለበት፤ በዚህ ሂደት ኢትዮጵያ ስጋቶችን አስወግዳ ጥቅሟን ማሳደግ እንደምትችል አስታውቀዋል።